**OBRAZLOŽENJE**

**prijedloga Odluke o izgledu i veličini ploča za označavanje imena ulica, trgova i drugih imenovanih javnih površina, dopunskih ploča te pločica za obilježavanje zgrada kućnim brojevima**

1. **PRAVNI TEMELJ**

Pravni temelj za donošenje Odluke su članak 8. stavak 10. i članak 14. stavak 2. Zakona o naseljima (Narodne novine, 39/22), kojima je propisana mogućnost da se odlukom predstavničkog tijela jedinice lokalne samouprave izgled ploča s imenom ulice i trga, odnosno pločice s kućnim brojem zgrade uredi drugačije no pravilnikom koji donosi čelnik tijela državne uprave nadležnog za geodetske i katastarske poslove.

1. **OCJENA STANJA I OSNOVNA PITANJA KOJA SE UREĐUJU ODLUKOM**

Trenutno je na snazi Pravilnik o izgledu i veličini ploča za označavanje imena ulica, trgova i imenovanih javnih površina, dopunskih ploča te pločica za označavanje zgrada brojevima (Službeni glasnik Grada Zagreba 24/19), kojeg je donio gradonačelnik Grada Zagreba 13. 12. 2019. godine. Zakonom o naseljima propisano je da predmetni akt donosi predstavničko tijelo jedinice lokalne samouprave, a ujedno je donesen i podzakonski akt, Pravilnik o načinu označavanja imena naselja, ulica i trgova te načinu obilježavanja zgrada kućnim brojevima (Narodne novine, 117/2022), kojim se pobliže određuje način označavanja imena ulica i trgova i način obilježavanja zgrada kućnim brojevima.

Predloženom Odlukom, a obzirom na dosadašnji način označavanja imena ulica, trgova i drugih imenovanih javnih površina i obilježavanje zgrada kućnim brojevima, te uvažavanje specifičnosti područja Grada Zagreba u smislu povijesne urbane cjeline Grada Zagreba, kao i ostalog područja Grada Zagreba, izgled i veličina ploča za označavanje imena ulica, trgova i drugih imenovanih javnih površina i pločica za označavanje zgrada kućnim brojevima propisuje se drugačije i sveobuhvatnije no pravilnikom koji je donio čelnik tijela državne uprave nadležnog za geodetske i katastarske poslove.

1. **SREDSTVA ZA PROVOĐENJE ODLUKE**

Financijski učinci prijedloga Odluke sadržani su u proračunu Grada Zagreba za 2023. godinu, razdjel 14, Gradski ured za katastar i geodetske poslove.

1. **OBRAZLOŽENJE ODREDABA PRIJEDLOGA ODLUKE**

**Članak 1.** propisuje sadržaj Odluke.

**Članak 2.** u smislu predložene odluke dijeli područje Grada Zagreba na dio povijesne urbane cjeline Grada Zagreba i ostalo područje Grada Zagreba. Stavkom 2. opisuje se područje označavanja dijela povijesne urbane cjeline Grada Zagreba, a u stavku 3. je grafički prikaz navedenog područja, koji je sastavni dio ove Odluke.

**Članak 3.** opisuje izgled i veličinu ploče na zgradama u dijelu povijesne urbane cjeline Grada Zagreba.

**Članak 4.** opisuje izgled i veličinu ploče u ostalom području Grada Zagreba, kao i veličinu ploča na nosačima (stupovima i slično).

**Članak 5.** opisuje mogućnost da ploče iz članaka 3. i 4. mogu sadržavati i druge informacije, te da kada se uz ploče postavljaju ploče s opisom značenja imena ulice, trga i imenovane javne površine (dopunske ploče), iste moraju biti usklađene izgledom s pločama iz članka 3., odnosno članka 4. stavka 1. odluke.

Također se propisuje da opis značenja imena ulica, trgova i drugih imenovanih javnih površina odobrava tijelo koje osniva i imenuje Gradska skupština Grada Zagreba.

**Članak 6.** opisuje izgled i veličinu pločice na zgradama u dijelu povijesne urbane cjeline Grada Zagreba, te iznimku ispisa postojećih skraćenih imena ulica i trgova, zbog zadržavanja tradicijskog izgleda pločica. Stavkom 3. propisano je da će način skraćivanja imena ulica i trgova biti određen u grafičkom prikazu pločica koji će biti objavljen na web-stranici Grada Zagreba.

**Članak 7.** opisuje izgled i veličinu pločice u ostalom području Grada Zagreba, te navodi da će digitalni predlošci za izradu navedenih pločica biti objavljeni na web-stranici Grada Zagreba i biti dostupni u službenim prostorijama Gradskog ureda za katastar i geodetske poslove.

**Članak 8.** navodi da su tehnologija izrade, materijal, boje, dimenzije i način postave ploča, dopunskih ploča i pločica te njihovo označavanje iskazani u Prilogu 2. - Priručnik grafičkih standarda, koji je sastavni dio odluke, a koji će biti objavljen na web stranici Grada Zagreba.

**Članak 9.** propisuje rok za usklađivanje izgledom ili zamjenu postojećih ploča i pločica. Budući da je sukladno odredbama trenutno važećeg Pravilnika preko 80% ploča i pločica već usklađeno izgledom, odnosno zamijenjeno, predloženi rok od 3 godine smatramo dovoljnim za dovršetak projekta.

**Članak 10.** određuje stupanje na snagu odluke.